དམར་པོའི་ན་བཟའ་ཅན། རྟེན་འབྲེལ་གྱི་གལ་ཏ་ཕྲག་པ་ལ་བཀལ་བ། ཨཱ་ལི་ཀཱ་ལིའི་སྒྲ་དོན་ཐུགས་སུ་ཆུད་པ། མདོ་རྒྱུད་བསྟན་བཅོས་ཀྱི་དགོངས་པ་ཐུགས་ལ་གསལ་ཞིང་། བརྒྱུད་པ་ཀུན་གྱི་གདམས་པ་མ་ལུས་པ་འཛིན་པ་ཞིག་ཏུ་གྱུར། དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་རིགས་བཞིར་གཏོགས་པའི་རྒྱལ་བ་ཡི་དམ་མཁའ་འགྲོ་དམ་ཅན་སྲུང་མ་འཁོར་དང་བཅས་པ་ཨོཾ་བཛྲ་ས་མཱ་ཛཿཞེས་དང་། མ་ལུས་སེམས་ཅན་སོགས་ཤླཽ་ཀ་གསུམ་གྱི་མཐར། ཨོཾ་སརྦ་ཏ་ཐཱ་ག་ཏ་ས་པ་རི་ཝཱ་ར་ཨེ་ཧྱ་ཧིས་སྤྱན་དྲངས། བཅོམ་ལྡན་འདིར་ནི་བྱོན་པ་སོགས་ཤླཽ་ཀ་གཅིག་དང་། ཨོཾ་སརྦ་ཏ་ཐཱ་ག་ཏ་ག་ག་ན་ས་མ་ཡ་ཧཱུྃ་ཞེས་དང་། ཇི་ལྟར་བལྟམས་པ་སོགས་དང་། བདག་དང་འགྲོ་ལ་སོགས་ནས་པདྨ་ཀ་མ་ལ་ཡ་སྟྭཾ་ཞེས་པས་གདན་འབུལ་ལོ། །དེ་ནས་མདུན་དུ་བཤམས་པའི་གཏོར་མ་ལ་དམིགས་ཏེ། ཨོཾ་བཛྲ་ཨ་མྲྀ་ཏས་བསང་། སྭ་བྷཱ་ཝས་སྦྱངས། སྟོང་པའི་ངང་ལས་ཡཾ་ལས་རླུང་། རཾ་ལས་མེ། བཾ་ལས་ཆུ། ལཾ་ལས་སའི་དཀྱིལ་འཁོར་གྱི་རྣམ་པ་ཅན་ཏེ། འབྱུང་བཞི་སོ་སོའི་གཏོར་མ་བདུད་རྩིའི་རང་བཞིན་ཅན་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རང་བཞིན་དུ་གྱུར་པར་བསམས་ལ། ཨོཾ་ཨཱཿཧཱུྃ་ཞེས་པ་ལན་གསུམ་གྱིས་གཏོར་མ་བྱིན་གྱིས་བརླབས་ལ། ཟླ་གམ་ལ། ཨོཾ་ཡཾ་ཙ་ཚ་ཛ་ཛྷ་ཉ་ཤ་ཡཾ་ཨི་ཨཱི་ཨོ་ཨཽ་སྭཱ་ཧཱ། ལྔའམ་ཉེར་ལྔ་བཟླས་པས་ཕུལ་ཏེ། ཨརྒྷཾ་སོགས་ཀྱིས་མཆོད་ནས། རླུང་རྫས་ལས་གྲུབ་པའི་མཆོད་སྦྱིན་གྱི་གཏོར་མ་རྒྱ་ཆེན་པོ་འདི། མི་བསྐྱོད་པས་གཙོ་བྱས་པའི་རྡོ་རྗེའི་རིགས་ཀྱི་ཡི་དམ་མཁའ་འགྲོ་ཆོས་སྐྱོང་འཁོར་དང་བཅས་པ་ཐམས་ཅད་ལ་འབུལ་ལོ། །ཡོངས་སུ་བཞེས་ནས་བདག་དང་སྦྱིན་བདག་གི་གཙོ་བྱས་པའི་སེམས་ཅན་ཐམས་ཅད་ཀྱི་ནད་རླུང་ལས་གྱུར་པ། གདོན་དྲི་ཟ་དང་རྒྱལ་འགོང་ཉོན་མོངས་པ་ཞེ་སྡང་ཉེ་བར་ཞི་ནས་འབྱུང་བ་བཞི་ཆ་སྙོམས་པ་དང་། སྣང་བ་རྟེན་འབྲེལ་དུ་འཆར་ཞིང་རྟེན་འབྲེལ་གྱིས་འགྲོ་དོན་དཔག་ཏུ་མེད་པ་ནུས་པར་བྱིན་གྱིས་བརླབ་ཏུ་གསོལ། ཅེས་དང་། གྲུ་གསུམ་ལ། ཨོཾ་རཾ་ཊ་ཋ་ཌ་ཌྷ་ཎ་ར་རཾ་རྀ་རཱྀ་ཨེ་ཨཻ་སྭཱ་ཧཱ། གསུམ་མམ་ཉེར་གསུམ་སོགས་བཟླས། ཨརྒྷཾ་སོགས། མེ་རྫས་ལས་གྲུབ་པའི་མཆོད་སྦྱིན་གྱི་གཏོར་མ་རྒྱ་ཆེན་པོ་འདི། རིན་ཆེན་འབྱུང་ལྡན་གྱིས་གཙོ་བྱས་པའི་རིན་པོ་ཆེའི་རིགས་ཀྱི་ཡི་དམ་མཁའ་འགྲོ་ཆོས་སྐྱོང་འཁོར་དང་བཅས་པ་ཐམས་ཅད་ལ་འབུལ་ལོ། །ཡོངས་སུ་བཞེས་ནས་བདག་དང་སྦྱིན་བདག་གི་གཙོ་བྱས་པའི་སེམས་ཅན་ཐམས་ཅད་ཀྱི་ནད་ཚད་པ་ལས་གྱུར་པ། གདོན་གྲུལ་བུམ་དང་བཙན་བདུད་ཕོ་གདོན་ཉོན་མོངས་པ་ང་རྒྱལ་དང་སེར་སྣ་ཉེ་བར་ཞི་ནས་འབྱུང་བ་བཞི་ཆ་སྙོམས་པ་དང་། སྣང་བ་རྟེན་འབྲེལ་དུ་འཆར་ཞིང་རྟེན་འབྲེལ་གྱིས་འགྲོ་དོན་དཔག་ཏུ་མེད་པ་ནུས་པར་བྱིན་གྱིས་བརླབ་ཏུ་གསོལ་ཞེས་དང་། ཟླུམ་པོ་ལ། ཨོཾ་ཝཾ་པ་ཕ་བ་བྷ་མ་ཉྤ་ཝཾ་ཨུ་ཨཱུ་སྭཱ་ཧཱ། དྲུག་གམ་ཉེར་དྲུག་སོགས་བཟླས། ཨརྒྷཾ་སོགས། ཆུ་རྫས་ལས་གྲུབ་པའི་མཆོད་སྦྱིན་གྱི་གཏོར་མ་རྒྱ་ཆེན་པོ་འདི། འོད་དཔག་མེད་ཀྱིས་གཙོ་བྱས་པའི་པདྨའི་རིགས་ཀྱི་ཡི་དམ་མཁའ་འགྲོ་ཆོས་སྐྱོང་འཁོར་དང་བཅས་པ་ཐམས་ཅད་ལ་འབུལ་ལོ། །ཡོངས་སུ་བཞེས་ནས་བདག་དང་སྦྱིན་བདག་གི་གཙོ་བྱས་པའི་སེམས་ཅན་ཐམས་ཅད་ཀྱི་ནད་གྲང་བ་ལས་གྱུར་པ། གདོན་ཀླུ་རིགས་དང་མོ་གདོན་ཉོན་མོངས་པ་འདོད་ཆགས་ཉེ་བར་ཞི་ནས་འབྱུང་བ་བཞི་ཆ་སྙོམས་པ་དང་། སྣང་བ་རྟེན་འབྲེལ་དུ་འཆར་ཞིང་རྟེན་འབྲེལ་གྱིས་འགྲོ་དོན་དཔག་ཏུ་མེད་པ་ནུས་པར་བྱིན་གྱིས་བརླབ་ཏུ་གསོལ། ཞེས་དང་། གྲུ་བཞི་ལ། ཨོཾ་ལཾ་ཏ་ཐ་ད་དྷ་ན་ས་ལཾ་ལྀ་ལཱྀ་སྭཱ་ཧཱ། བཞིའམ་ཉེར་བཞི་སོགས་ཀྱིས་དབུལ། ཨརྒྷཾ་སོགས། ས་རྫས་ལས་གྲུབ་པའི་མཆོད་སྦྱིན་གྱི་གཏོར་མ་རྒྱ་ཆེན་པོ་འདི། དོན་ཡོད་གྲུབ་པས་གཙོ་བྱས་པའི་ལས་ཀྱི་རིགས་ཀྱི་ཡི་དམ་མཁའ་འགྲོ་ཆོས་སྐྱོང་འཁོར་དང་བཅས་པ་ཐམས་ཅད་ལ་འབུལ་ལོ། །ཡོངས་སུ་བཞེས་ནས་བདག་དང་སྦྱིན་བདག་གི་གཙོ་བྱས་པའི་སེམས་ཅན་ཐམས་ཅད་ཀྱི་ནད་བད་ཀན་ལས་གྱུར་པ། གདོན་གནོད་སྦྱིན་དང་ས་གདོན་ཉོན་མོངས་པ་ཕྲག་དོག་དང་གཏི་མུག་ཉེ་བར་ཞི་ནས་འབྱུང་བ་བཞི་ཆ་སྙོམས་པ་དང་། སྣང་བ་རྟེན་འབྲེལ་དུ་འཆར་ཞིང་རྟེན་འབྲེལ་གྱིས་འགྲོ་དོན་དཔག་ཏུ་མེད་པ་ནུས་པར་བྱིན་གྱིས་བརླབ་ཏུ་གསོལ། ཞེས་སོགས་ཀྱིས་གསོལ་བ་བཏབ་བོ། །དེ་ནས་ཧཱུྃ་མཛད་ཀྱི་ཕྱག་རྒྱ་དང་། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི྾ ཆོས་ཀྱི྾ དགེ་འདུན་གྱི྾ གསང་སྔགས་དང་རིག་སྔགས་ཀྱི་རྒྱལ་པོ་ཁྲོ་བོ་ཁྲོ་མོ་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་གྱི་བརླབས་ཀྱིས་སྦྱིན་པའི་བདག་པོ་ཆེ་གེ་མོ་འཁོར་དང་བཅས་པ་ལ་གནོད་ཅིང་འཚེ་བར་བྱེད་པའི་ནད་བདག་ཡམས་བདག ལན་ཆགས་བུ་ལོན་ཤ་འཁོན་གཉེར་བའི་གདོན་བགེགས་ཀྱི་རིགས་སུ་གྱུར་པ་ཐམས་ཅད་སྐད་ཅིག་ཐང་ཅིག་ཡུད་ཙམ་ལ་འདིར་མཆིས་པར་གྱུར་ཅིག ཨོཾ་ཊཱ་ཀི་ཧཱུྃ་ཛཿཞེས་པ་དང་པོའི་ཚེ་ལན་གསུམ་གྱིས་དགུག་སྟེ། གླུད་བྱིན་གྱིས་བརླབ་པ་ནི། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་གླུད་གཏོར་འདོད་པའི་ཡོན་ཏན་ལྔ་དང་ལྡན་པར་གྱུར། ཨོཾ་ཨཱཿཧཱུྃ། ལན་གསུམ་གྱིས་བྱིན་གྱིས་བརླབས། ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སཾ་བྷ་ར་སཾ་བྷ་ར་ཧཱུྃ། གསུམ་མམ་བདུན་བརྗོད། དེ་བཞིན་གཤེགས་པ་རིན་ཆེན་མང་སོགས་བཞི་ལ་ཕྱག་འཚལ་ཏེ། མཆོད་སྦྱིན་གྱི་གཏོར་མ་གཟུགས་གླུད་ཆང་བུ་དང་བཅས་པ་འདོད་པའི་ཡོན་ཏན་ལྔ་དང་ལྡན་པ་འདི། ནད་བདག ཡམས་བདག དལ་བདག ཤ་སེར་མིག་སེར་གྱི་བདག་མོ། བད་ཀན་གླང་ཐབས་ཀྱི་བདག་མོ། འབྲུམ་བུ་དང་གཡན་པའི་བདག་མོ། རྒྱུ་གཟེར་ཁྲག་འཛག་གི་བདག་མོ་འཁོར་དང་བཅས་པ་ལ་སོགས་པ་འབྱུང་བ་བཞིའི་ཕྱོགས་རིས་སུ་གཏོགས་པ་ཐམས་ཅད་ལ་སྟེར་རོ། །འཇིག་རྟེན་གྱི་ཁམས་སུ་ནད་ཡམས་དང་དལ་ཡམས་མ་གཏོང་བར། མི་ནད་སྣ་དགུ་དང་ཕྱུགས་ནད་སྤུན་དགུ་ཐམས་ཅད་མེད་ཅིང་མི་འབྱུང་བར་མཛོད་ཅིག ནད་པའི་ཆེད་དུ་གཏང་ཚེ། ཁྱད་པར་སྦྱིན་པའི་བདག་པོ་ཆེ་གེ་འདི་ལ། ཚེ་རབས་ཐོག་མ་མེད་པ་ནས་ཐ་མ་ད་ལྟ་ལ་ཐུག་གི་བར་དུ་བུ་ལོན་ལན་ཆགས་ཀྱི་མགྲོན་དུ་གྱུར་པ། ཕན་བཏགས་དྲིན་གྱི་ལན་ཆགས། མཛའ་བ་གྲོགས་ཀྱི་ལན་ཆགས། ཕ་མ་བུ་ཚའི་ལན་ཆགས། རིགས་རུས་གཉེན་གྱི་ལན་ཆགས། གནོད་བྱས་འཁོན་པའི་ལན་ཆགས། བསད་པ་སྲོག་གི་ལན་ཆགས། འཕྲོག་བཅོམ་ནོར་གྱི་ལན་ཆགས། རྟ་ཕྱུགས་བཀོལ་སྤྱད་ལན་ཆགས། ཀེག་དང་སྲི་ལངས་ལན་ཆགས། རྨི་ལྟས་མཚན་ངན་གྱི་ལན་ཆགས་ལ་སོགས་པ་བུ་ལོན་ལན་ཆགས་མ་ཁྱེར་བ་ཐམས་ཅད་འདོད་དགུ་འབྱུང་བའི་རིན་ཆེན་གཟུགས་གླུད་གཏོར་མ་ཆང་བུ་དང་བཅས་པ་འདི་དག་བུ་ལོན་ལན་ཆགས་ཤ་འཁོན་ཐམས་ཅད་བྱང་ཞིང་དག་པའི་ཆེད་དུ་བཞེས་ལ། བཟུང་བ་ཐོང་ལ་བཅིངས་པ་ཁྲོལ་ཅིག སྦྱིན་བདག་འཁོར་བཅས་ཟླ་བ་སྒྲ་གཅན་ལས་གྲོལ་བ་ལྟར་བདེ་བར་འཚོ་བར་གྱུར་ཅིག ཅེས་བརྗོད་ལ། གླུད་ཆེ་བ་ཡོད་པའི་སྣོད་དུ་མགོ་མཇུག་མ་ལོག་པར་བཞག་གོ །དེ་ལྟ་བུ་ནད་པའི་ལོ་གྲངས་སམ་བརྒྱ་རྩ་བསགས་ན། སྔར་གྱི་སྣོད་རྣམས་སུ་ཟླ་གམ་སོགས་རེ་རེ་དང་། མཐེབ་ཀྱུའམ་ཟན་རིལ་རེ་བཅས་བསྣན་ལ། བྱིན་གྱིས་བརླབས་ལ་ལོ་གྲངས་བར་བསྔོ། ཧ་ཅང་ལོ་མང་བ་ལ་དེ་ལྟར་མ་ནུས་ན། ཟླ་གམ་སོགས་བཅུ་བཅུ་བསྣན་པ་ལ་བྱིན་རླབས་དང་སྔགས་ཉེར་ལྔ་སོགས་བཟླ་བས་བསྔོ་ཞིང་འབུལ་ཡང་བཏུབ་གསུངས་པས་ལོང་སྐབས་དང་བསྟུན་ནོ། །འདི་ནད་པ་སོགས་ལ་ཤིན་ཏུ་ཕན་ཆེ་བར་མྱོང་བས་གྲུབ་གསུང་ཞིང་། དེའང་བརྩིག་ལུགས་ནི། ཟླ་གམ་གྲུ་གསུམ་སོགས་རང་རང་གི་དབྱིབས་སུ་བརྩིག་གསུངས་པ་ལྟར་བྱ། དེ་ལྟར་ལོ་གྲངས་སོགས་ཇི་ལྟར་འདོད་པ་བཏང་ཟིན་པ་དང་། དེ་ནས་གླུད་རྣམས་ནད་པའི་ལོ་བདུད་སོགས་ཀྱི་སྟེང་དུ་བསྐྱལ་བའི་སྔོན་དུ་འདི་སྐད་བརྗོད་དོ། །ཀྱེ་སྲིད་པ་གསུམ་གྱི་ལྷ་དང་ཀླུ། །གདོན་བགེགས་འབྱུང་པོ་སུ་ཡང་རུང་། །བུ་ལོན་ལན་ཆགས་དོན་གཉེར་རིགས། །ཚུར་ཤོག་རྒྱལ་བའི་བཀའ་ལ་ཉོན། །འབྲུ་མཆོག་ངར་གླུད་ཡ་མཚན་ཅན། །ཕྱི་ལྟར་འབྱུང་བ་དར་ཟབ་གོས། །ནང་ལྟར་རིན་ཆེན་འདོད་དགུའི་རྫས། །གསང་བ་ཡེ་ཤེས་ལྔའི་བདུད་རྩི། །ངར་གླུད་གཏོར་རྫས་ཕུན་ཚོགས་འདི། །སྔོན་ཚེ་ལྷ་དབང་བརྒྱ་བྱིན་གླུད། །ད་ལྟ་རྒྱུ་སྦྱོར་འཁོར་བཅས་གླུད། །གླུད་བདག་ཐམས་ཅད་གླུད་ལོང་ལ། །ཡས་བདག་ཐམས་ཅད་ཡས་བཞེས་ཤིག །བདག་ཅག་རྒྱུ་སྦྱོར་འཁོར་བཅས་ཀྱི། །ཤ་ཡི་གླུད་འདི་ས་ལ་གཏོང་། །ས་ལ་གནས་པའི་ལྷ་འདྲེ་རྣམས། །གླུད་དང་གཏོར་མ་འདི་བཞེས་ལ། །འཁོར་འདིར་གནོད་པ་མ་བྱེད་ཅིག །ཤམ་བུ་ཀུན་ལ་སྦྱོར། ཁྲག་གི་གླུད་འདི་ཆུ་ལ྾ །ཆུ་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ྾ །དྲོད་ཀྱི་གླུད་འདི་མེ་ལ྾ །མེ་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ྾ །དབུགས་ཀྱི་གླུད་འདི་རླུང་ལ྾ །རླུང་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ྾ །སེམས་ཀྱི་གླུད་འདི་མཁའ་ལ྾ །མཁའ་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ྾ །རུས་པའི་གླུད་འདི་རྡོ་ལ྾ །རྡོ་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ྾ །པགས་པའི་གླུད་འདི་ཐང་ལ྾ །ཐང་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ྾ །སྐྲ་ཡི་གླུད་འདི་ཤིང་ལ྾ །ཤིང་ལ་གནས་པའི྾ །གླུད་དང་གཏོར་མ྾ །འཁོར་འདིར་གནོད་པ་མ་བྱེད་ཅིག །མཆོག་གསུམ་བདེན་པའི་བྱིན་རླབས་དང་། །ད་ལྟ་རྒྱུ་སྦྱོར་འཁོར་བཅས་ཀྱི། །བསམ་པ་རྣམ་པར་དག་པ་དང་། །ལྷག་བསམ་དག་པས་བཤམས་པ་ཡི། །མཆོད་སྦྱིན་གླུད་གཏོར་འདི་བཞེས་ལ། །ཁྲམ་ལ་བབས་ན་ཁྲམ་ཁ་ཕྱིས། །ཤོ་ལ་བབས་ན་ཤོ་དེ་གཏོར། །རྩིས་ལ་བབས་ན་རྩིས་ལས་ཕྱུངས། །རྒྱན་ལ་བབས་ན་རྒྱན་དེ་སྤོས། །བཟུང་བ་ཐོང་ལ་བཅིངས་པ་ཁྲོལ། །བདུད་ཀྱི་ཞགས་པ་སླར་བསྒྱུར་ཅིག །བདག་དང་ཡོན་བདག་འཁོར་བཅས་ཀྱི། །འགལ་རྐྱེན་བར་ཆད་ཞི་བར་མཛོད། །ཆོས་ཀྱི་སྦྱིན་པ་ནི། ཆོས་རྣམས་ཐམས་ཅད་རྒྱུ་ལས་བྱུང་། །ཞེས་པ་ནས། སྡུག་བསྔལ་ཀུན་ལས་དེ་གྲོལ་ལོ། །ཞེས་དང་། ཆོས་རྣམས་གཟུགས་བརྙན་ལྟ་བུ་སྟེ། །ཞེས་པ་ནས། འོན་ཀྱང་སྐྱོབ་པའི་སྲས་སུ་སྐྱེ། །ཞེས་དང་། རྒྱན་གྱིས་བརྒྱན་པར་བྱས་ཀྱང་ཆོས་སྤྱོད་ཅིང་། །ཞེས་སོགས་ནས། གདོན་རྣམས་རང་གི་གནས་སུ་དེངས། །ཞེས་དང་། ཨོཾ་སརྦ་བིགྷྣན་གཙྪ། ན་མཿས་མནྟ་སོགས་ནས། ཨནྟ་ཀ་ར་ཡ་སྭཱ་ཧཱ་ཞེས་བརྗོད་ལ། གླུད་རྣམས་ནད་པའི་ལོ་བདུད་ཕྱོགས་སུ་བསྐྱལ་བ་དང་མཉམ་དུ་གདོན་བགེགས་རྣམས་རང་གནས་སུ་སོང་བར་བསམ། ཟླ་གམ་ཤར། གྲུ་གསུམ་ལྷོ། ཟླུམ་པོ་ནུབ། གྲུ་བཞི་བྱང་གི་ས་གཙང་སར་བསྐྱལ་ལོ། །གསུམ་པ་རྗེས་ནི། མཆོད་ཡུལ་རྣམས་ལ་ཐལ་མོ་སྦྱར་ལ། རྒྱལ་བ་རིགས་བཞིའི་ལྷ་ཚོགས་འཁོར་དང་བཅས་པས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་ཐམས་ཅད་སྩལ་དུ་གསོལ། ཞེས་འདོད་དོན་ཞུས་ལ། ཡིག་བརྒྱ་ལན་གསུམ་གྱི་མཐར། མཆོད་པའི་ཡོ་བྱད་མ་འབྱོར་ཉམས་པ་དང་། །བདག་བློ་རྨོངས་པ་ཏིང་འཛིན་མི་གསལ་སོགས། །ཐུགས་དང་འགལ་བའི་ཉེས་པ་ཅི་བགྱིས་པ། །མཆོད་ཡུལ་རྣམས་ཀྱིས་བཟོད་པར་མཛད་དུ་གསོལ། །ཞེས་ནོངས་པ་བཤགས་ལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་སོགས་ཀྱིས་མཐར། བཛྲ་མུཿ མཆོད་ཡུལ་ཐམས་ཅད་རང་བཞིན་གྱི་གནས་སུ་གཤེགས་པར་བསམ་མོ། །དགེ་བ་བསྔོ་བ་ནི། མཆོད་སྦྱིན་རྒྱ་ཆེན་གྱུར་པ་འདི་ཡི་མཐུས། །ཚོགས་གཉིས་མཐར་ཕྱིན་སངས་རྒྱས་འགྲུབ་གྱུར་ནས། །སྔོན་གྱི་རྒྱལ་བ་རྣམས་ཀྱིས་མ་བསྒྲལ་བའི། །སྐྱེ་བོའི་ཚོགས་རྣམས་བདག་གིས་སྒྲོལ་བར་ཤོག །སེམས་ཅན་ནད་པ་ཇི་སྙེད་སོགས། སྨན་རྣམས་མཐུ་དང་ལྡན་པ་སོགས་བསྔོ་བ་སྨོན་ལམ་དང་། བཀྲ་ཤིས་ཀྱི་ཚིགས་སུ་བཅད་པས་མཐའ་བརྒྱན་པར་བྱའོ། །སྨྲས་པ། རིགས་བཞི་ཁམས་བཞིའི་མངའ་བདག་རྒྱལ་བ་དང་། །ཡི་དམ་མཁའ་འགྲོ་ཆོས་སྐྱོང་འབྱུང་གདོན་བཅས། །རང་རང་མཐུན་པའི་རྫས་ཀྱིས་མཆོད་བྱས་པས། །འབྱུང་འཁྲུགས་འགྲོ་བའི་བྲོ་ནད་སེལ་བའི་ཐབས། །དམ་པ་སངས་རྒྱས་སྲོལ་འཛིན་ཡི་གེའི་རླུང་། །ཐ་དད་མོས་བློའི་ས་གཞིར་འབབ་པ་རྣམས། །ཡིད་དཔྱོད་ལྷ་ཡི་དྲང་སྲོང་ལྟོ་བར་བརྒྱུད། །ཡིད་ཆེས་གོ་བདེའི་དག་བྱེད་བདུད་རྩི་སྐྱུགས། །དགེ་བས་བདག་ཀྱང་ཐམས་ཅད་མཁྱེན་ཐོབ་པ། །དེ་སྲིད་སྐྱེ་བར་དལ་འབྱོར་རྟེན་ལྡན་ཞིང་། །ཕྱི་ནང་རིག་པའི་གཙུག་ལག་ཡོངས་བཟུང་ནས། །ཆོས་དང་སེམས་ཅན་ཕན་པའི་བྱེད་པོར་ཤོག །ཅེས་འབྱུང་བཞིའི་ཆོ་ག་དག་བྱེད་བདུད་རྩིའི་ཆུ་རྒྱུན་ཞེས་བྱ་བ་འདི་ནི་དོན་གཉེར་རྣམས་ཀྱིས་བསྐུལ་བའི་ངོར། མཁན་ཆེན་བུདྡྷ་ལཀྵྨཱིས་མཛད་པའི་སིལ་གཏོར་སྐབས་སུ་བསྡུས་ཙམ་མཛད་པ་ལ་ཡིག་རྙིང་རྣམས་ཀྱི་འགྲོས་མཚུངས་ཅུང་ཟད་དང་། ངག་འདོན་དུ་བྱེད་པ་ལ་མེད་དུ་མི་རུང་བའི་ཁ་འགེངས་གསར་བསྐྲུན་བཅས་ཏེ། ངག་དབང་ཚུལ་ཁྲིམས་རིན་ཆེན་དུ་བོད་པས་རབ་བྱུང་འདོད་པའི་ཆུ་འབྲུག་གི་བགྲང་གཞི་ཤར་བར་ད